钦定古今图书集成/历象汇编/乾象典/第038卷 > 荆川稗编 > 《初月赋》唐·王泠然
## 钦定古今图书集成/历象汇编/乾象典/第038卷 > 荆川稗编 > 《初月赋》唐·王泠然

观乎皎皎新月，含虚惊阙。伺海蛤而齐生，候阶蓂而
俱发。既与物而盈偃，亦随时而兴歇。故其清光未满，
斜轮半空，依稀破镜，髣髴悬弓。离毕坠雨，绕晕生风。
散微华于粉壁，集轻照于兰丛。尔其状也，皎皎的的，
镜丹霄而灼烁；鲜鲜绵绵，点清汉而连娟。逢轻云而
暂蔽，杂华星而共妍。感边城之羁客，监珠箔之娇弦。
思闺女之披幌，弄舟人于叩舷。若乃断山，风入中天，
气清；云彻暮景，霞开晚晴。望颓阳之西落，见微月之
孤生。出烟郊而漫漫，映江浦之亭亭。凝碧台以光净，
度青楼以色明。虽余情之斯得，停搴揽而不盈。俄而
凉夜未几，低轮半倾。坠斜光于森木，落馀照于城。
“临玉墀而不见，望亭阁而杳冥。余亦何为者，感在空
庭。”